શાહપુર વિસ્તારમાં આવેલ દીવાન કબ્રસ્તાનની સામે ઉર્દૂ સ્કૂલની બાજુમાં રહેતી અસ્માબાનું મહેબૂબભાઇ શેખ પાંચેક મહિના પહેલાં બે પુત્રો મહંમદ અયાન અને મહંમદ સૂફિયાનને નાના નાની જોડે મૂકીને દુબઇમાં 20 દિવસના ટૂરિસ્ટ વિઝા પર ગઇ હતી. શાહપુરના એક એજન્ટે અસ્માબાનુંને દુબઇ મોકલી હતી ત્યાર બાદ તેને બોગસ વિઝાના આધારે સાઉદી અરેબિયામાં આવેલ જિદ્દાહ શહેરમાં મોકલી હતી. જ્યાં તેને ઘરકામ તરીકે નોકરી મળી હતી. થોડાક દિવસ પહેલાં અસ્માબાનુંએ તેના માતા પિતાને ફોન કર્યો હતો અને તે મુસીબતમાં હોવાનું જણાવ્યું હતું.